Zoološki vrt na Marjanu zatvorio je svoja vrata posjetiteljima, no sve je više onih koji su se posljednjih tjedana, i bez plaćanja ulaznice, našli oči u oči s divljom svinjom koja luta park-šumom.

Otkud ova "beštija" ispod marjanskih borova, još uvijek nije sasvim jasno, no svjedoci njezina uglavnom noćnog djelovanja prijavljuju nimalo ugodne susrete sa životinjom teškom 70-80 kilograma, koja čini i veliku štetu na poljoprivrednim kulturama.

"Netko ju je ostavio na Marjanu", "ma sama je doplivala s Čiova ili Šolte", tek su neke od mogućnosti s kojima se spekulira.

Naš sugrađanin Zoran Jovanović šetao je prije dva dana u sumrak sa svojom kujicom Belom i na predjelu između Sedla i bivšeg ZOO-a imao je bliski susret s tom divljom životinjom. Nije to bilo nimalo ugodno iskustvo, tvrdi naš sugovornik.

– Bela nema običaj reagirati na druge ljude ili bicikliste, pa sam se iznenadio da se uznemirila. Nakon kraće trke za svinjom tamne dlake, očekivano, pas se iz lovca pretvorio u lovinu. A ja sam se instinktivno popeo na vrh najbližeg stabla. Nije se ona puno uzbudila zbog susreta, iako je duplo manja od suparnika, više sam ja bio taj kojem je srce došlo u petu. Čini se kako Zoološki vrt opet radi, ali na otvorenom – šali se Zoran, koji je doživljeno prijavio i policiji kako bi skrenuo pažnju na divlju životinju koja, iako "lunja" uglavnom noću, potencijalno može biti opasnost za djecu, za pse, ali i za odrasle koji svakodnevno uživaju u šetnjama Marjanom.

Pravu štetu "beštija" je napravila Emilu Jurkoviću, kojem nije do šale. Na padinama park-šume zasadio je masline, a sada strepi hoće li se mlade biljke uopće oporaviti nakon što su im ogoljena debla. Kao prilog šalje fotografije koje dokazuju "haranja" kojima je njegova parcela bila izložena, a tragove je zabilježio i na vatrogasnom putu i oko vrha Telegrin.

– Ma to je divlja svinja, nema šta drugo bit! Pa neće vjeverica izdubiti deblo masline, to može samo nešto šta ima rog, surlu, rilo! Očito je oštrila na mojoj maslini, uništila je sedan-osan mladih stabala, tko zna hoće li se oporavit. A zemlja je izrovana ka da je traktor proša priko nje, brazde su duboke petnaestak centimetara, kamenje izbačeno, one ka debele vace... – svjedoči nam Emil neugodne prizore koje je zatekao na svojem polju na južnoj strani Marjana, za koje je uvjeren da iza njih stoji životinja kojoj na tim lokacijama nije prirodno stanište.

– Čovik koji se bavi lovon potvrdija mi je da je to izmet divlje svinje! Ja san je vreba, čeka, ostavija san voće ka mamac, ali nisam je uspija vidit, premda mi je i čovik koji ovde zna šetat s lovačkin psima posvjedočija da je vidija divlju svinju – kaže naš sugovornik, koji je događaj prijavio Javnoj ustanovi za upravljanje Marjanom.

– Policajci su izišli na teren, ali šta će vidit po danu. Divlja svinja je noćna životinja... – napominje Jurković.

Robert Koharević, čelnik Javne ustanove, priznaje da već nekoliko mjeseci "lovaju" divlju svinju, no da nisu željeli dizati paniku u javnosti.

– Još od sredine prosinca povremeno dobivamo prijave da je divlja svinja viđena na različitim lokacijama od Sedla do Vile Dalmacije. Ophodnje su pojačane, surađujemo i s Veterinarskom inspekcijom, ali mi smo tu bespomoćni jer ovo nije lovno područje, pa će policija kojoj smo prijavili slučaj postupati sukladno svojim mogućnostima – kaže nam Koharević.

Mnogima je na um pala i prošlogodišnja epizoda kad su susjedi prijavili Vladimira Benca kojem je malena divlja svinja pobjegla iz dvorišta na Zvončacu. No, neslužbeno, policija je provjerila i nije u pitanju odlutali ljubimac. Kuda (to) idu divlje svinje?